Gholfklub-geveg: Moord ondersoek ná man sterfZander Kotze en sy vrou, Mienkie. (Foto: Facebook) ŉ Man van Mbombela wat sedert verlede maand in ŉ koma was ná ŉ bakleiery buite ŉ gholfklub in die stad, is in ŉ Johannesburgse hospitaal dood. Zander Kotze, sy vrou, Mienkie, en nog twee persone was op 7 Julie in ŉ onderonsie by die Mbombela-gholfklub betrokke. Albert Greyvenstein van Bossies Community Justice, wat die familie help om die gebeure te ondersoek, het gesê Kotze het tydens die stryery klaarblyklik ŉ harde hou teen die kop gekry en inmekaargesak. Hy was daarna twee weke in ŉ geïnduseerde koma in ŉ hospitaal, waarna die verdowing weggeneem is. Kotze het egter nie weer wakker geword nie, het Greyvenstein gesê. Hy is Saterdagoggend omstreeks 04:00 in Clayton House, ŉ rehabilitasiehospitaal in Johannesburg, dood. Greyvenstein het gesê Kotze se ouers en broer verwerk die gebeure bitter moeilik. Kapt. Zandile Gwaqa, polisiewoordvoerder, het gesê Morné van Rooyen (45) het reeds in verband met die voorval in die hof verskyn. Hy is op borgtog van R2 500 vrygelaat en moet weer op 9 September in die landdroshof in Mbombela verskyn. Hy is aanvanklik van poging tot moord aangekla. Ná Kotze se dood is die aanklag na moord omgeskakel, het Gwaqa gesê. Van Rooyen het hom vroeër self aan die polisie oorgegee. Dit is in dié stadium nie duidelik waaroor die stryery gegaan het nie. Gwaqa het gesê dit maak deel uit van die polisieondersoek. Daar is klaarblyklik nie kameras op die spesifieke plek waar die uiteindelike bakleiery plaasgevind het nie. Mienkie Kotze kon nie vir kommentaar bereik word nie. ŉ Klagte is ná die stryery ook teen haar aanhangig gemaak, maar Gwaqa het gesê sy het nog nie in verband hiermee in die hof verskyn nie. Enigeen met inligting oor die voorval word gevra om die ondersoekbeampte, lt.kol. Erhard Ströh, te bel by 082 464 5721, of vir Greyvenstein by 082 567 5212. ŉ Beloning van tot R25 000 vir inligting wat lei tot ŉ suksesvolle vervolging, word ook aangebied.